Библија (Бакотић) : Павлова посланица Филимону
1 Павле, сужањ Исуса Христа и брат Тимотеј, љубљеноме Филимону, другу нашему на делу,

2 и љубљеној сестри Апфији и Архипу, другу нашему у војевању и цркви која је у твоме дому:

3 Милост вама и мир од Бога Оца нашега и Господа Исуса Христа!

4 Захваљујем Богу своме спомињући те свагда у молитвама својим,

5 чувши за љубав твоју и за веру коју имаш ка Господу Исусу и к свим светима.

6 Ја га молим да дело твоје у вери буде успешно за познање свог добра које имамо у Христу.

7 Ја сам, у истини, велику радост и утеху имао од љубави твоје, јер си ти, брате, умирио срце светима.

8 Зато, ако и имам велику слободу у Христу да ти наредим што се доликује,

9 опет волим да ти управим једну молбу, позивајући се на твоју љубав, и то просто као старац Павле, а сад још и као сужањ Исуса Христа.

10 Молим те за свог сина Онисима, кога родих у оковима својим,

11 који је негда теби био некористан, а сад је и теби и мени користан.

12 Ја ти га опет шаљем; шаљем ти њега, срце своје.

13 Желео сам био да га код себе задржим, да ми на место тебе послужи док сам у оковима за јеванђеље,

14 али без твог пристајања не хтедох ништа учинити, да твоје доброчинство не би испало као усиљено, него од добре воље.

15 Може бити да се он за то растаде с тобом на неко време, да би га за увек добио,

16 али не више као роба, него као нешто веће, као брата, мила особито мени, а камо ли не теби, и по пути и у Господу.

17 Ако, дакле, држиш мене за пријатеља, прими га као што би мене примио.

18 Ако ли ти је у чему скривио, или ти што дугује, метни то на мој рачун.

19 Ја, Павле, - то својом руком пишем, - ја ћу платити, да ти не речем да си и сам себе мени дужан.

20 Да, брате, хтео бих да имам ту корист од тебе у Господу. Умири срце моје у Господу.

21 Пишем ти уздајући се у твоју послушност, знајући да ћеш учинити и преко онога што ја говорим.

22 У исто време припреми ми и конак, јер се надам да ћу, благодарећи вашим молитвама, бити вама поклоњен.

23 Поздрављају те Епафрас, друг мој у сужањству у Исусу Христу,

24 и Марко, Аристарх, Дима и Лука, другови моји на делу.

25 Милост Господа нашега Исуса Христа са духом вашим! Амин!